《又答张君祖诗》
魏晋·康僧渊

遥望华阳岭，紫霄笼三辰。琼岩朗璧室，玉润洒灵津。

丹谷挺樛树，季颖奋晖薪。融飙冲天籁，逸响互相因。

鸾凤翔回仪，虬龙洒飞鳞。中有冲漠士，耽道玩妙均。

高尚凝玄寂，万物息自宾。栖峙游方外，超世绝风尘。

翘想晞眇踪，矫步寻若人。咏啸舍之去，荣丽何足珍。

濯志八解渊，辽朗豁冥神。研几通长妙，遗觉忽忘身。

居士成有党，顾盻非畴亲。借问守常徒，何以知反真。

作者简介：康僧渊，《诗纪》一百七作庾僧渊。本西域人，生于长安。貌虽梵人语实中国，容止详正志业弘深。诵放光道行二波若，即大小品也。